תופיק טובי (החזית הדמוקרטית לשלום ולשוויון):

–––––––––––––––––––––––––––––––––––––––––––

 כבוד היושב–ראש, כנסת נכבדה, המורים מלמדים ומזהירים לגבי מה שמסתתר מאחורי

דברי הדיפלומט, סגן שר החוץ בנימין נתניהו, כשהוא מזדמן לדבר על השלום. ביום

חמישי שעבר, 16 בנובמבר, הופיע סגן שר החוץ לפני הסטודנטים באוניברסיטת "בר–אילן"

במסגרת במה פוליטית, ואמר את הדברים האלה: "ישראל היתה צריכה לנצל את דיכוי

ההפגנות בסין, בעת שתשומת–לב העולם היתה נתונה למתרחש באותה ארץ, כדי לבצע

גירושים המוניים בקרב ערביי השטחים. אולם, לצערי, לא תמכו במדיניות זו, שהצעתי

ועדיין אני מציע להפעילה".

 דיבור גזעני ומסוכן זה פורסם ב"מעריב" ב–17 בחודש וב–"POST JERUSALEM" ב–19

בחודש. לפי ה"POST JERUSALEM" אמר סגן השר עוד, שצריך היה לגרש חמישה, 50, או

500 מסיתים בכמה הזדמנויות מאז תחילת האינתיפאדה. כפי שפרסם ה"POST JERUSALEM",

יש במערכת העיתון הקלטה של הדברים האלה, ולכן לא יועילו דברי ההכחשה של דובר סגן

השר אייל ארד, שטען שדברי סגן השר הובאו שלא במדויק, ושהוא דיבר כביכול על המלצתו

לגרש בזמן האירועים האחרונים בסין את תשעת הפלשתינים, ששר הביטחון ציווה לגרשם.

 הקריאה של סגן השר לגירושים המוניים של בני העם הערבי הפלשתיני ממולדתם אינה

קריאה בודדת והיא אינה חדשה. הקריאה לגירוש הערבים מהארץ הושמעה בעבר בהזדמנויות

שונות. היו שרים שיעצו לערבים לעזוב את הארץ במוניות דרך ה"גשרים הפתוחים" לפני

שיהיה הגירוש מקיף יותר. היו קריאות לנצל קוניוקטורות כדי לגרום לגירוש המוני של

בני העם הפלשתיני. נשמעו, ועדיין נשמעות, קריאות גזעניות לטרנספר המוני.

 האמת היא, שלא היו רק קריאות לגירושים, אלא בתקופות שונות בוצעו גם גירושים.

היו גירושים המוניים של ערבים מהארץ במלחמת 1948, היו גירושים במלחמת יוני 1967,

והאמת היא שהגירושים לא פסקו. במשך 22 שנות הכיבוש גורשו אלפי תושבי הגדה והרצועה

ממולדתם. ברצועת–עזה נעקרו אלפים במבצעי השר שרון בזמנו, רבבות גורשו מהגדה במשך

השנים שאחרי יוני 1967, ועד היום מתבצעים גירושים. אני לא מדבר על מאות האזרחים,

אנשי הציבור הפלשתינים, שגורשו מדי פעם בפעם כדי להרתיע, ללא הועיל, את העם

הפלשתיני ממאבקו הצודק לעצמאות ולשלום.

 בימים אלה מתבצעים ללא הפסקה הגירושים של בני הארץ ממולדתם היחידה. מגורשות,

עם ילדיהן, נשים שנישאו וחזרו לכפריהן ולבעליהן בשטחים הכבושים והקימו משפחות,

ויש כאלה שמגרשים אותן אחרי שהות של עשר שנים ויותר עם בעליהן, בטענה שאין להן

רשיון למגורי קבע. אין להן רשיון למגורים במולדתן. ההערכה היא, שרק באזור רמאללה

גורשו למעלה מ–200 נשים וילדיהן במשך החודשים האחרונים. סגן השר נתניהו יכול

להיות רגוע – משאלתו מתבצעת למעשה בשקט, ללא רעש בארץ. אבל זעקות האמהות וילדיהן

מהדהדות ברחבי תבל, ומתרבות האצבעות המאשימות את ממשלת ישראל ברמיסת זכויות האדם

של בני העם הפלשתיני, ומצד שני, חושפים את הצביעות בדיבור על זכויות האדם בעולם.

 אבל קריאתו של חבר הכנסת נתניהו, סגן השר, לממשלת ישראל לבצע גירושים

המוניים של ערבים פלשתינים ממולדתם היא בעלת משמעות מיוחדת כשהיא מועלית דווקא

בימים אלה. בזמן שראש ממשלת ישראל מתעטף במה שנקרא יוזמת שלום ישראלית, בא סגן

השר וחושף את רחשי לבם של ראש הממשלה וחבריו. דבריו חסרי המצפון והאנטי–הומניים

של סגן השר בדבר ביצוע גירושים המוניים מגלים מה חושבים הממונים עליו, והוא מבטא

את הדברים.

 שאלתי לסגן השר: על איזה שלום מדברת ממשלתו, כשבאותו זמן הוא קורא לגירושים

המוניים של בני העם הפלשתיני? עם מי לעשות שלום? שלום של בית–קברות לעם שעמו

צריך להגיע לשלום? יש להוקיע תוכניות והצהרות לביצוע פשע הגירושים ההמוניים של

פלשתינים ממולדתם לא רק כמנוגדות לחוקים ולאמנות בין–לאומיות, אלא כמנוגדות למוסר

האנושי הפשוט וגם לאינטרס האמיתי של עם ישראל.

 יחד עם ההוקעה והגינוי שאנחנו תובעים מהכנסת לדברי סגן השר ולהטפתו לגירוש

עם ממולדתו, אנו אומרים במלוא הביטחון: אלה אינם ימי 1948 ולא ימי 1967. יותר

מאי פעם בעבר, דבק כיום העם הפלשתיני, למוד ניסיון היסטורי, בציפורניו באדמתו,

ושום טרור, דיכוי וצווי גירוש לא יזיזו אותו ממולדתו.

 אנו גם בטוחים שמשפחת העמים, השואפת לשלום ועושה כיום לביצור שלום העולם, לא

תשלים עם תוכניות טירוף אלה.

 אני מציע שהכנסת תדון בהטפתו של סגן שר החוץ לגירושים המוניים ותוקיע דרך

מטורפת זו ביחסי עמים.

 חברי הכנסת, בעת שההתפתחויות הבין–לאומיות המסחררות מרחיקות מלחמות, מחלישות

עימותים, מאיצות פירוק נשק, הגיעה השעה שממשלת ישראל תזנח את דרך המלחמה, את דרך

דריסת זכויות הזולת, תחליף את שפת הדיכוי, הכוח והגירושים בשפת ההידברות והשלום

הישראלי–הפלשתיני. תודה.

...

סגן שר החוץ ב` נתניהו:

–––––––––––––––––––––

 ...

 חבר הכנסת טובי, זה לא יעזור לך. בנושא של עקירת אוכלוסין כבר התבטאתי.

עמדתי ידועה ורשומה – אולי לא לשמחתם של חלק מהיושבים בבית הזה, אפילו בצד זה של

הספסלים, אבל היא ידועה ורשומה. אני מודה לך, משום שזו הזדמנות לתקן, או להעמיד

על דיוקם דברים שיוחסו לי ולא צוטטו כראוי בשני עיתונים.

 עיתון אחד, "מעריב", מגלה לפחות אחריות, שלא כמו עיתון אחר, הטוען שהיה לו

החומר והוא בחר שלא להשתמש בו. הוא כותב על כך היום, אינני יודע אם ראית זאת.

בדרך כלל, תיקונים באים ללא כותרות והם מודפסים באותיות קטנות מאוד בקצה העיתון;

אני מתאמץ ואני קורא. **בעיתון "מעריב" מהיום כתוב: "דבריו של סגן שר החוץ בנימין**

**נתניהו באוניברסיטת "בר–אילן" בעניין גירוש פלשתינים, שנתפרסמו ביום שישי**

**בעיתוננו, התייחסו לגירוש מסיתים, בעיקר ממשוחררי עסקת ג`יבריל, ולא לאוכלוסייה**

**הפלשתינית בכללה. חבר הכנסת נתניהו הבהיר, שמשוחררי עסקת ג`יבריל מהווים מתחילת**

**האינתיפאדה את הגרעין הקשה, המתסיס, להמשך ההתפרעויות".** ואכן, זה מה שאמרתי, אני

גם עומד מאחורי הדברים.

 לגבי עסקת ג`יבריל, כבר בעת שזה קרה חשבתי וטענתי שזו היתה טעות. אני חושב

שעסקה זו שחררה לתוך השטח גרעין קשה של חבלנים, מתסיסים מקצועיים, שהיה להם חלק

חשוב ... בהבערת אש האינתיפאדה ויש להם חלק חשוב בהפחתה מאז. אני יודע, שבתיהם

הפכו מקדשים לעלייה לרגל ולשכות גיוס של פעילי האינתיפאדה.

 אני מאמין, שעונש מאסר לגרעין הקשה הזה איננו יעיל. הוא איננו יעיל, חבר

הכנסת טובי, משום שהאנשים הללו כבר גילו, לפחות על–פי ניסיונם, שעונש מאסר אין לו

משמעות. משחררים אותם. יתר על כן, לפעמים יש לו ערך שלילי, משום שהאנשים הללו

הופכים את השהייה בבית–הסוהר לסדנה לפעילים אחרים, שאולי לא למדו די.

 לכן אני מאמין, ואני חוזר ואומר את עמדתי, שהעונש היעיל היחיד לגרעין הקשה

הזה הוא גירוש. אני מזכיר שאני מדבר על גירוש של אנשים, שבית–המשפט מצא אותם

אשמים. רובם המכריע אשמים במעשי רצח או בפשעים אחרים. אפשר לחשוב שמדובר כאן

באוכלוסייה. לא מדובר באוכלוסייה, וודאי שלא מדובר באנשים שלווים ותמימים. מדובר

כאן באנשים שפשעו, ומעודדים ומתסיסים אחרים לפשיעה, לאלימות.

 יש גם גורמי ביטחון שדיברתי אתם, והם שותפים לדעתי, שעונש הגירוש הוא היעיל

ביותר לגבי הגרעין הקשה הזה.

 נכון, אמרתי – ואמרתי זאת לא רק בהזדמנות שצוטטה שלא כראוי בעיתון, אמרתי

זאת גם בתחילת האינתיפאדה – האפשרות לגרש אנשים במספרים גדולים יותר היתה אז קלה

יותר. המציאות הבין–לאומית היום מקשה עלינו לעשות זאת במחיר נמוך יחסית. אבל אם

ישראל רוצה לטפל בגרעין הקשה, היא יכולה למצוא נסיבות בין–לאומיות, שבהן היא

תצמצם את המחיר הבין–לאומי שהיא משלמת על כל פעולה שלה.

 מה שדיברתי עליו, חבר הכנסת טובי, הוא גירוש של מסיתים, של גרעין קשה, שמספר

השייכים לו, כידוע לך, הוא מצומצם. בין זה לבין מה שאתה מנסה לייחס לי אין שום

קשר.